De enkelte uddannelsesinstitutioner skal friholdes fra de årlige besparelser på to procent om året. I hvert fald hvis det står til Socialdemokratiet, som dermed vil gøre helt op med det såkaldte omprioriteringsbidrag, der betyder at alle uddannelsesinstitutioner skal spare to procent hvert år.

- Vi foreslår at droppe omprioriteringsbidraget på uddannelse, fordi det ganske enkelt skaber for stor usikkerhed ude på de enkelte uddannelsesinstitutioner. Samtidig vil vi gerne sende et meget klart signal om, at det skal være slut med besparelser på uddannelser i Danmark, siger Socialdemokratiets formand Mette Frederiksen til DR Nyheder.

Allerede i juni i år meldte Socialdemokratiet ud, at de ville friholde uddannelsesområdet for besparelser. Dengang lød meldingen dog, at de enkelte uddannelsesinstitutioner fortsat skulle spare to procent på deres årlige budget. Til gengæld ville de penge forblive på uddannelsesområdet allerede fra den første finanslov, som en eventuel kommende S-ledet regering vil lave, lød løftet.

Læs også : Valgløfte fra Socialdemokratiet: Sparekrav på uddannelser skal droppes

I sidste uge kom regeringen med en lignende melding. Regeringen vil droppe de udskældte besparelser på undervisning, uddannelse og kultur. Men først fra 2022. De enkelte institutioner skal altså stadig spare, men om fire år skal det være slut med at putte pengene i statskassen og bruge dem på andre områder.

Læs også : Regeringen vil droppe sparekrav på undervisning, uddannelse og kultur fra 2022

Pres fra rød blok

Så sent som i går fik Socialdemokratiet drøje hug af de øvrige partier i rød blok for at fastholde sparekravet for de enkelte uddannelsesinstitutioner. SF's undervisningsordfører, Jacob Mark, sagde til Altinget.dk, at han frygter, at Socialdemokratiet kun vil give penge fra besparelserne tilbage til de uddannelser, partiet selv finder vigtige.

Ved samme lejlighed forsvarede Socialdemokratiets finansordfører Benny Engelbrecht partilinjen om fortsat at lade de enkelte uddannelsesinstitutioner levere årlige besparelser.

Men i dag fastslår partiformanden altså, at Socialdemokratiet fra næste år vil lade de enkelte professionshøjskoler, gymnasier, universiteter og alle andre uddannelsesinstitutioner slippe for sparekravet.

- Vi har hele tiden ment, at de besparelser, som regeringen lægger op til på uddannelserne, skal føres tilbage til uddannelsesområdet. Men for eksempel siger nogle af de mindre gymnasier ude i landdistrikterne, at hvis de skal blive ved med at spare to procent år efter år, så kan de til sidst ikke opretholde at have uddannelser i den del af Danmark. Og den risiko synes jeg er for stor, hvis vi vil have et Danmark, der hænger sammen, og samtidig være sikker på, at flere unge tager en uddannelse, siger Mette Frederiksen.

I det socialdemokratiske udspil fremgår det, at partiet dog stadig holder muligheden åben for at "flytte rundt på pengene på uddannelsesområdet. For eksempel for at styrke erhvervsskolerne. Men regeringens grønthøsterbesparelser er ikke måden at gøre det på."

Den her ændring fører jo ikke til, at uddannelsesområdet får en eneste krone ekstra. Og I har jo kritiseret regeringen for at spare på uddannelsesområdet. Vil I selv give flere penge til uddannelsesområdet?

- Det er rigtig vigtigt at holde fast i, at vi har en regering, som sparer på uddannelserne år efter år. Det ønsker vi ikke, og det vil være en meget stor forbedring for både de enkelte uddannelsesinstitutioner og for de unge, hvis der kan komme en socialdemokratisk regering, som sikrer at der ikke skal spares penge på uddannelser i fremtiden.

Men ikke en eneste krone ekstra til uddannelser fra Socialdemokratiet?

- I første omgang vil vi stoppe besparelserne, og det er den vigtigste kamp at tage lige nu, siger Mette Frederiksen.

Hos regeringenspartiet Venstre hæfter undervisningsordfører Anni Matthiesen sig ved, at Socialdemokratiet fortsat er åben for at flytte rundt på pengene inden for uddannelsesområdet.

- Og når man flytter rundt på pengene, så svarer det jo til omprioriteringsbidraget. Så når de har en flot overskrift om, at de vil fjerne omprioriteringsbidraget, så skal man huske at læse længere ned i teksten, siger Anni Matthiesen.